**Ministru kabineta noteikumu projekta** **"Grozījumi Ministru kabineta 2015. gada 17. marta noteikumos Nr. 130 "Noteikumi par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020. gada plānošanas periodā"" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma (turpmāk – Likums) 20. panta 3. un 15. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Finanšu ministrija kā Eiropas Savienības struktūrfondu un Kohēzijas fonda (turpmāk – ES fondi) vadošā iestāde (turpmāk – vadošā iestāde) 2016. gada trešajā ceturksnī veica normatīvo aktu par ES fondu ieviešanu, uzraudzību un kontroli 2014.-2020. gada plānošanas periodā izvērtējumu. Izvērtējuma rezultātā tika secināts, ka ir nepieciešams pilnveidot Ministru kabineta 2015. gada 17. marta noteikumus Nr. 130 “Noteikumi par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020. gada plānošanas periodā”” (turpmāk – MK noteikumi Nr. 130), veicot šādus tehniskus precizējumus:1. Atbilstoši normatīviem aktiem par ES fondu īstenošanu personāla atlīdzības izmaksas ir tiešās attiecināmās izmaksas. Tās ietver tikai darbinieka algu, normatīvajos aktos noteiktās piemaksas un sociālo garantiju izmaksas. Savukārt netiešās attiecināmās izmaksas ir projekta attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta veicamo darbību realizācijai un projekta rezultātu sasniegšanai. Tās ir finansējuma saņēmēja administratīvās izmaksas, kas paredzētas finansējuma saņēmēja ikdienas darbības nodrošināšanai. Ja netiešās izmaksas nav noteiktas kā vienkāršotās izmaksas, tad tiek piemēroti MK noteikumu Nr. 130 13.1.2 apakšpunkta nosacījumi, t.i., avansu var pieprasīt un izmaksāt, pamatojoties uz iepirkuma līgumu. Ja netiešās izmaksas tiek plānotas kā vienkāršotās izmaksas (kas atbilstoši vadošās iestādes metodikai[[1]](#footnote-1) ir noteiktas kā procents no personāla atlīdzības izmaksām), finansējuma saņēmējs nevar iekļaut avansa maksājuma pieprasījumā šīs administratīvās izmaksas. Lai nodrošinātu vienlīdzīgu pieeju administratīvo izmaksu iekļaušanai avansa maksājuma pieprasījumā (gan gadījumos, ja tās ir vienkāršotās izmaksas, gan gadījumos, ja tie ir iepirkuma līguma izdevumi), nepieciešams papildināt MK noteikumu Nr. 130 13.1.1. apakšpunktu ar nosacījumu, ka avansa pieprasījumā var iekļaut arī netiešās izmaksas, ja tām piemēro netiešo izmaksu vienoto likmi.2. Lai nodrošinātu savlaicīgu atskaitīšanos Eiropas Komisijai par saistību izpildi, kā arī ikgadējo slēgšanas procesu, ir konstatēta nepieciešamība paredzēt elastīgāku rīku grozīt maksājumu pieteikumu iesniegšanas termiņus, kā arī izdevumu periodus, par kuriem tiek sagatavoti maksājuma pieteikumi. Ņemot vērā, ka maksājuma pieteikuma sagatavošanā ir iesaistīta sertifikācijas iestāde, sadarbības iestāde un vadošā iestāde, un šis process neietekmē trešās puses, no procesa viedokļa lietderīgāk un efektīvāk ir atrunāt maksājuma pieteikumu iesniegšanas termiņus iekšējos normatīvajos aktos[[2]](#footnote-2), MK noteikumos Nr. 130 nosakot tikai minētā dokumenta iesniegšanas biežumu. Līdz ar to MK noteikumos Nr. 130 tiek precizēta 35. punkta redakcija, nosakot, ka maksājumu pieteikumi tiek sagatavoti vismaz četras reizes gadā, par maksājuma pieteikumu iesniegšanas Eiropas Komisijai termiņiem un izdevumu periodu savstarpēji vienojoties ar vadošo iestādi, sadarbības iestādi un revīzijas iestādi, kā arī tiek svītrots minēto noteikumu 36. un 37. punkts.3. Atbilstoši MK noteikumu Nr. 130 38. punktam sertifikācijas iestāde iesniedz kontu slēgumu Eiropas Komisijai Regulas Nr. 1303/2013[[3]](#footnote-3) 74. panta 4. punktā minētajā elektronisko datu apmaiņas sistēmā. Kontu iesniegšanas funkcionalitāte iepriekš minētajā sistēmā tika izstrādāta pēc MK noteikumu Nr. 130 spēkā stāšanās un atbilstoši tai, sertifikācijas iestādes sagatavotais kontu slēgums, vadošās iestādes sagatavotā pārvaldības deklarācija, galīgais revīzijas ziņojums un veikto kontroļu gada kopsavilkums, kā arī revīzijas iestādes atzinums Eiropas Komisijai ir iesniedzams kā viens dokumentu kopums. Starp sertifikācijas iestādi, vadošo iestādi un revīzijas iestādi ir panākta vienošanās, ka pēc katras iestādes atbildībā esošo dokumentu parakstīšanas, visu ar kontu slēgšanu saistīto dokumentu kopu Eiropas Komisijas elektroniskajā datu apmaiņas sistēmā iesniedz vadošā iestāde. Ņemot vērā minēto, tiek precizēts MK noteikumu 38. punkts.4. MK noteikumu Nr. 130 40. punkts nosaka pienākumu sertifikācijas iestādei pamatojoties uz riska izvērtējumu, veikt maksājuma pieprasījumu pamatojošās dokumentācijas izlases veida pārbaudi. Atbilstoši Likuma 14. panta trešās daļas 1.punktam sertifikācijas iestādei ir tiesības veikt pārbaudes, kas nepieciešamas Eiropas Komisijai iesniedzamo pārskatu apstiprināšanai. Tātad tās ir jebkādas maksājuma pieteikuma un kontu apstiprināšanai nepieciešamās pārbaudes. Ņemot vērā, ka MK noteikumu Nr. 130 40. punkts regulē tikai vienu veidu no sertifikācijas iestādes veicamajām pārbaudēm, attiecīgi sašaurinot Likumā ietverto regulējumu, tad attiecīgā norma tiek svītrota. |
| 3. | Projekta izstrādē iesaistītās institūcijas | Finanšu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | ES fondu vadībā iesaistītās institūcijas un finansējuma saņēmēji. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts ES fondu vadībā iesaistītām institūcijām un finansējuma saņēmējam nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | MK noteikumu projekts šo jomu neskar, jo darba apjoms paliek nemainīgs. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēs līdzdarboties MK noteikumu projekta izstrādē, sniedzot atzinumu par to pēc noteikumu projekta izsludināšanas Valsts sekretāru sanāksmē. Noteikumu projekts pirms izsludināšanas Valsts sekretāru sanāksmē ir publicēts tīmekļa vietnē www.fm.gov.lv sadaļā sabiedrības līdzdalība un tīmekļa vietnē www.esfondi.lv apakšsadaļā Ministru kabineta noteikumi |
| 2. | Sabiedrības līdzdalība projekta izstrādē | Nav saņemti sabiedrības pārstāvju priekšlikumi un iebildumi par noteikumu projektu pēc tā publicēšanas tīmekļa vietnē [www.fm.gov.lv](http://www.fm.gov.lv) un tīmekļa vietnē [www.esfondi.lv](http://www.esfondi.lv). |
| 3. | Sabiedrības līdzdalības rezultāti | Nav saņemti sabiedrības pārstāvju priekšlikumi un iebildumi par noteikumu projektu pēc tā publicēšanas tīmekļa vietnē [www.fm.gov.lv](http://www.fm.gov.lv) un tīmekļa vietnē [www.esfondi.lv](http://www.esfondi.lv). |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Eiropas Savienības fondu vadībā iesaistītās institūcijas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nav paredzēta. MK noteikumu projekts neietekmē pārvaldes funkcijas un institucionālo struktūru, kā arī MK noteikumu projekts neietekmē pārvaldes cilvēkresursus. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Finanšu ministre D.Reizniece-Ozola

Finanšu ministrijas valsts sekretāre B.Bāne

Petrova, 67083941

Inita.Petrova@fm.gov.lv

1. Vadošās iestādes metodika Nr. 4.3. “Metodika par netiešo izmaksu vienotās likmes piemērošanu projekta izmaksu atzīšanā 2014.-2020. gada plānošanas periodā” [↑](#footnote-ref-1)
2. Finanšu ministrijas iekšējie noteikumi “Kārtība, kādā Finanšu ministrija, Centrālā finanšu un līgumu aģentūra un Valsts kase sadarbojas Eiropas Savienības struktūrfondu un Kohēzijas fonda 2014.-2020.gada plānošanas perioda ieviešanas un uzraudzības jautājumos”. [↑](#footnote-ref-2)
3. Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1083/2006 (turpmāk – Regula Nr. 1303/2013) [↑](#footnote-ref-3)